Sud Korea

Id Respublic Korea (Korean : 대한민국 / Daehan Minguk), gnohter ka Sud Korea est un eust-asiat land quod occupet id sudpart ios Korean peninsule. Idso saulo landgrance est in fact id demilitarisen zone quod separet id ud Nord Korea. Bo lands buir sult in 1948 ob id Srig Weir, ed id sehkwnd Korea Weir hat duriht tod separationo nuntro. Westi, Sud Korea est lizden ab id Gehlb Mar, sudi ab id Eust China Mar ed eusti ab id Mar os Japan. 
Ids mierst urb est med meis quem 10 millions weikern id nagor Seoul nordwesti. Id holo land hieb in 2010 takriban 50 millions weikern ed un hog densitat os circa 480 leuds/km². Ids rawaj est id won. 
 
Sud Korea buit diu wanact ab un anticommuniste militar junta stohmen ye cada cost ab ia Uniet Stats os America. Id regime os presidential type establien ab id 1948 Constitution buit nevs modifien. Elegneunis med universal suffrage pon 1987, el president hat also lusen un part sienen prerogatives ye id brungos ios Parlament. Id sud-korean regime gnoht politic alternations qua deike id enraudhen os democratia esdi id systeme biht ops oispruzen ab grave corruption affaires.
 Tod flag existneut pon 1882 lakin buit definitive-ye widt ab Sud Korea in 1948. Id central circule est un "Taegeuk", symbol mathmounend id yin ed id yang, skeipend id dualitat os universal harmonia. Sam-ye, ia quar trigrammes sont taoiste quarnar symbols.
Sud Korea conservet un repressive orbatslegislation tem quem legs kyeimend leudher association ed diweidend id antslehnken om independent syndicats. Nespekent un 2004 reforme recogneihnd rects im immigrant orbaters, ti remane victims os discrimination, exploitet, ed orbate in meg-ye kaurd conditions. Eti, Sud Korea hat instauren in 1998 un non-official suspension ios mohrts kyasen bet id ne hat bad aboliht tod schtraf.
Category:Land